‘TUF-BCP-SVI’เจ๋ง กำไรทะยานเกินคาด
TUF กำไรแจ่ม ไตรมาส 2 ฟาด 1,237 ล้าน พุ่งขึ้น 41%
6 ส.ค. 2554

TUF กำไรแจ่ม ไตรมาส 2 ฟาด 1,237 ล้าน พุ่งขึ้น 41% 
งัดกลยุทธ์ปรับต้นทุนราคาตามวัตถุดิบ BCP กำไรทะยานเฉียด 600%
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า บริษัทมีกำไรสุทธิ 1,237 ล้านบาท คิดเป็นกำไรหุ้นละ 1.29 บาท ในไตรมาส 2 ปีนี้เพิ่มขึ้น 41.69% จากช่วงเดียวกันปีก่อนและเติบโต 31% จากไตรมาสแรก ทำให้รวม 6 เดือนปีนี้มีกำไรสุทธิ 1,990 ล้านบาท หรือ 2.08 บาทต่อหุ้น เพิ่มขึ้น 16.78%
“ไตรมาส 2 ดีขึ้นมาก ยอดขายรูปเงินเหรียญสหรัฐโตขึ้น 55% ส่วนรูปเงินบาทก็โตขึ้น 46% โดยรวมถึงบริษัทย่อยในอเมริกาและยุโรปโตตามเป้า ทำให้มั่นใจว่าปีนี้จะทะลุเป้า 3,000 ล้านเหรียญสหรัฐ และเดินหน้าไปสู่เป้าหมายใหม่ที่ 4,000 ล้านเหรียญสหรัฐ ในปี 2558”
สาเหตุที่บริษัทมีกำไรเติบโตโดดเด่น เป็นผลจากปรับนโยบายต้นทุนและราคาให้เหมาะสม และปรับสัญญาซื้อขายให้สั้นลง เนื่องจากราคาวัตถุดิบปลาทูน่าและกุ้งผันผวนต่อเนื่อง ทำให้อัตรากำไรขั้นต้นดีขึ้นชัดเจนเท่ากับ 17% 
“ในช่วง 2 ปีนี้ เราเน้นชำระหนี้และรักษาอัตราการทำกำไร จึงต้องปรับนโยบายการจ่ายเงินปันผลเป็นไม่เกินปีละ 1,200 ล้านบาท แทนจ่ายไม่ต่ำกว่า 50% ของกำไรสุทธิ ส่วนกลางปีนี้แจกหุ้นละ 0.91 บาท” นายธีรพงศ์ กล่าว
บริษัท บางจากปิโตรเลียม (BCP) มีกำไร 3,021 ล้านบาท หรือ 2.33 บาทต่อหุ้น ในไตรมาส 2 พุ่งขึ้น 599% และครึ่งปีกำไร 4,445 ล้านบาท หรือ 3.50 บาทต่อหุ้น ทะยาน 268%
บริษัท เอสวีไอ (SVI) กำไรสุทธิ 245 ล้านบาท หรือ 0.13 บาทต่อหุ้น ในไตรมาส 2 เพิ่มขึ้น 44% ครึ่งแรกปีนี้กำไรสุทธิ 474 ล้านบาท เพิ่มขึ้น 37%